Nøgleord

Sammendrag



Nøgleord

1. Tilnærmelse af lovgivningerne — direktiv 95/46 — anvendelsesområde — begrebet behandling af personoplysninger, der helt eller delvis foretages ved hjælp af edb — operation, der består i på en internetside at henvise til forskellige personer, og i at identificere dem ved navn eller på anden måde — omfattet — undtagelser — statens eller statslige myndigheders aktiviteter, der ikke har noget at gøre med området for den enkelte borgers aktiviteter — aktiviteter, der indgår i den enkelte borgers privatliv eller familieliv — behandling af personoplysninger bestående i deres offentliggørelse på internettet, iværksat med henblik på udøvelse af frivillige eller religiøse aktiviteter — ikke omfattet — (Europa-Parlamentet og Rådets direktiv 95/46, art. 3, stk. 1 og stk. 2, første og andet led)

2. Tilnærmelse af lovgivningerne — direktiv 95/46 — anvendelsesområde — begrebet personoplysning om helbredsforhold — oplysning om en beskadiget fod, der har medført en delvis sygemelding — omfattet — (Europa-Parlamentet og Rådets direktiv 95/46, art. 8, stk. 1)

3. Tilnærmelse af lovgivningerne — direktiv 95/46 — videregivelse af personoplysninger til tredjelande — begreb — en operation, der består i at lægge oplysninger ud på en internetside, hvorved de bliver tilgængelige for personer, herunder personer i tredjelande, der har de tekniske muligheder for at få adgang hertil — ikke omfattet — (Europa-Parlamentet og Rådets direktiv 95/46, art. 25)

4. Tilnærmelse af lovgivningerne — direktiv 95/46 — overholdelse af grundlæggende rettigheder — ytringsfrihed — de nationale myndigheder og domstole, der skal anvende de nationale bestemmelser til gennemførelse af direktivet, skal sikre en retfærdig ligevægt mellem de omhandlede rettigheder og interesser — (Den europæiske konvention til beskyttelse af menneskerettigheder og grundlæggende frihedsrettigheder, art. 10; Europa-Parlamentet og Rådets direktiv 95/46

5. Tilnærmelse af lovgivningerne — direktiv 95/46 — national lovgivning, der sikrer beskyttelsen af personoplysninger — nødvendig forenelighed med såvel direktivets bestemmelser som med dets formål — en medlemsstats mulighed for at udvide rækkevidden til områder, der ikke er omfattet af dette direktivs anvendelsesområde — grænser — (Europa-Parlamentet og Rådets direktiv 95/46)

Sammendrag

1. En operation, der består i på en internetside at henvise til forskellige personer, og i at identificere dem ved navn eller på anden måde, f.eks. ved at oplyse deres telefonnummer eller ved at give oplysninger om deres arbejdsforhold og fritidsinteresser, udgør en »behandling af personoplysninger, der helt eller delvis foretages ved hjælp af edb« i den forstand, hvori udtrykket er anvendt i artikel 3, stk. 1, i direktiv 95/46 om beskyttelse af fysiske personer i forbindelse med behandling af personoplysninger og om fri udveksling af sådanne oplysninger. En sådan behandling af personoplysninger, der iværksættes med henblik på udøvelse af frivillige eller religiøse aktiviteter, er ikke omfattet af nogen af undtagelserne i artikel 3, stk. 2.

For det første vedrører den første undtagelse i artikel 3, stk. 2, første led, behandling af personoplysninger, som iværksættes med henblik på udøvelse af aktiviteter, der ikke er omfattet af fællesskabsretten, som f.eks. de aktiviteter, der er fastsat i afsnit V og VI i traktaten om Den Europæiske Union, og under alle omstændigheder behandling, der vedrører den offentlige sikkerhed, forsvar, statens sikkerhed (herunder statens økonomiske interesser, når behandlingen er forbundet med spørgsmål vedrørende statens sikkerhed) og statens aktiviteter på det strafferetlige område. De aktiviteter, der er nævnt som eksempler i denne bestemmelse, er under alle omstændigheder statens eller statslige myndigheders aktiviteter og har ikke noget at gøre med området for den enkelte borgers aktiviteter. De skal fastlægge rækkevidden af de undtagelser, der er fastsat heri, således at denne undtagelse kun finder anvendelse på aktiviteter, der er udtrykkeligt nævnt i bestemmelsen, eller som kan henføres til samme kategori. Frivillige eller religiøse aktiviteter kan ikke ligestilles med de aktiviteter, der er nævnt i bestemmelsen, og er derfor ikke omfattet af denne undtagelse. For det andet vedrører den anden undtagelse, der er fastsat i artikel 3, stk. 2, andet led, udelukkende de aktiviteter, der indgår i den enkelte borgers privatliv eller familieliv, hvilket åbenbart ikke er tilfældet med hensyn til behandling af personoplysninger, som består i, at de offentliggøres på internettet, hvorved disse oplysninger bliver tilgængelige for et ubestemt antal personer.

(jf. præmis 27, 38, 43-48 samt domskonkl. 1 og 2)

2. Den omstændighed, at en person har beskadiget sin fod og er delvis sygemeldt, udgør en personoplysning om helbredsforhold i den forstand, hvori udtrykket er anvendt i artikel 8, stk. 1, i direktiv 95/46 om beskyttelse af fysiske personer i forbindelse med behandling af personoplysninger og om fri udveksling af sådanne oplysninger. I betragtning af formålet med dette direktiv bør der nemlig anlægges en vid fortolkning af udtrykket »oplysninger om helbredsforhold« i nævnte bestemmelse, således at det omfatter oplysninger vedrørende alle aspekter, såvel fysiske som psykiske, af en persons helbred.

(jf. præmis 50 og 51 samt domskonkl. 3)

3. Der foreligger ikke en »videregivelse til et tredjeland af personoplysninger« i den forstand, hvori udtrykket er anvendt i artikel 25 i direktiv 95/46, når en person, der befinder sig i en medlemsstat, lægger personoplysninger ud på en internetside, der er lagret hos en fysisk eller juridisk person, som er internetvært for det websted, hvor siden kan konsulteres, og som er etableret i den samme medlemsstat eller i en anden medlemsstat, hvorved personoplysningerne bliver tilgængelige for alle, der kobler sig på internettet, herunder personer i et tredjeland.

Når henses dels til internettets udviklingstrin på tidspunktet for udarbejdelsen af direktiv 95/46, dels til de manglende kriterier for anvendelsen af internettet i kapitel IV, som omfatter nævnte artikel 25, der har til formål at sikre medlemsstaternes kontrol med videregivelse af personoplysninger til tredjelande, og at hindre videregivelse, når disse ikke sikrer et tilstrækkeligt beskyttelsesniveau, kan det ikke formodes, at fællesskabslovgiver har tilsigtet, at begrebet »videregivelse til et tredjeland af personoplysninger« fremtidigt skulle omfatte en sådan situation, hvor der lægges oplysninger ud på en internetside, selv om disse således er blevet gjort tilgængelige for personer i tredjelande, der har de tekniske muligheder for at få adgang hertil.

(jf. præmis 63 og 64, 68, 71 samt domskonkl. 4)

4. Bestemmelserne i direktiv 95/46 om beskyttelse af fysiske personer i forbindelse med behandling af personoplysninger og om fri udveksling af sådanne oplysninger medfører ikke i sig selv en begrænsning, der er i strid med det almindelige princip om ytringsfrihed eller andre friheder og rettigheder, der er gældende inden for Den Europæiske Union, og som svarer til bl.a. artikel 10 i den europæiske menneskerettighedskonvention. Det påhviler de nationale myndigheder og domstole, der skal anvende de nationale bestemmelser til gennemførelse af nævnte direktiv, at sikre en retfærdig ligevægt mellem de omhandlede rettigheder og interesser, herunder de grundlæggende rettigheder, der beskyttes ved Fællesskabets retsorden.

(jf. præmis 90 og domskonkl. 5)

5. De foranstaltninger, som medlemsstaterne træffer med henblik på at sikre beskyttelsen af personoplysninger, skal være forenelige med såvel bestemmelserne i direktiv 95/46 om beskyttelse af fysiske personer i forbindelse med behandling af personoplysninger og om fri udveksling af sådanne oplysninger, som med dets formål, som består i at opretholde en ligevægt mellem den frie udveksling af personoplysninger og beskyttelsen af privatlivet. Derimod er der intet til hinder for, at en medlemsstat udvider rækkevidden af den nationale lovgivning, der gennemfører bestemmelserne i nævnte direktiv, til områder, der ikke er omfattet af dets anvendelsesområde, for så vidt som ingen anden fællesskabsretlig bestemmelse er til hinder herfor.

(jf. præmis 99 og domskonkl. 6)